b'\n_START_ARTICLE_\nVotivskip\n_START_PARAGRAPH_\nVotivskip eller kirkeskip er skipsmodeller for utsmykking i en kirke.  I Danmark kan s\xc3\xa5 mange som annenhver kirke ha en eller flere skipsmodeller hengende \xe2\x80\x93 eller st\xc3\xa5ende. Skikken er ogs\xc3\xa5 vanlig i Norge. Slike modellskip ble ofte kalt votivskip, ettersom de i visse tilfeller er gitt som votivgaver. Et mer folkelig navn er kirkeskip, et ord som ellers blir benyttet om selve kirkerommet._NEWLINE_Kirkeskipene er kjent fra alle europeiske steder med tilknyting til havet, men ingen steder er tradisjonen mer levende enn i Danmark. Med utgangspunkt i den danske tradisjonen finner man ogs\xc3\xa5 mange kirkeskip i omr\xc3\xa5der p\xc3\xa5virket av dansk kultur, spesielt i Nord-Tyskland og Syd-Slesvig, men ogs\xc3\xa5 i Holstein og i Norge.\n_START_SECTION_\nHistorie\n_START_PARAGRAPH_\nI Europa finnes det votivskip helt tilbake fra 1400-tallet, i Danmark skal de ha dukket opp senest p\xc3\xa5 midten av 1500-tallet. De eldste skipene som er bevart i Norden, er  Galeonen i Storkyrkan i Stockholm (ca. 1590), skipet i Mariakirken i Bergen (ca. 1610) og modellen i Ho kirke i Danmark (ca. 1605).  _NEWLINE_Sankt Mortens kirke i  Randers har tre kirkeskip, det eldste, datert til 1632, forestiller orlogsskipet \xc2\xabRanders\xc2\xbb. De to andre er  \xc2\xabEpeneser\xc2\xbb og \xc2\xabCecilie\xc2\xbb. Ingen steder er kirkeskipene mer popul\xc3\xa6re enn p\xc3\xa5 Fan\xc3\xb8. Her har S\xc3\xb8nderho kirke rekorden med 14 registrerte modeller, fulgt av Nordby kirke med 9._NEWLINE_  _NEWLINE_Den mest popul\xc3\xa6re skipsmodellen  i Danmark er fregatten \xc2\xabJylland\xc2\xbb, som henger i over 30 danske kirker. Det mest popul\xc3\xa6re navnet registrert i databasen kirkeskipet.dk er \xc2\xabHaabet\xc2\xbb, som det er 75 av. Ellers forekommer mytologiske navn som Odin,  Juno og s\xc3\xa6rlig Neptun \xe2\x80\x93 navn som kan synes malplasserte i en kristen kirke og som derfor mest sannsynlig er hentet fra originalen som skipet er en modell av._NEWLINE_Forskerne har ikke villet benytte begrepet votivskip om de danske kirkeskipene ettersom f\xc3\xa5 av dem har v\xc3\xa6rt votivgaver. Strengt tatt kan denne benevnelsen bare brukes n\xc3\xa5r giveren har gitt en lovnad til sin Gud om at han vil gi gaven om han overlever en sykdom, et skipsforlis eller en annen livstruende situasjon. Et eksempel p\xc3\xa5 et ekte votivskip p\xc3\xa5 det danske Handels- og S\xc3\xb8fartsmuseet er en djunke som stammer fra et kinesisk tempel som hadde f\xc3\xa5tt det som en votivgave._NEWLINE_Etter en noe romsligere definisjon av ordet votivskip, kan begrepet brukes om skipsmodeller gitt i takknemlighet av en sj\xc3\xb8mann eller sj\xc3\xb8farende som har overlevd et forlis og som gjerne selv bygger en modell av det forliste skipet. Etter denne definisjonen finnes det minst ett ekte votivskip i Danmark; kutteren \xc2\xabJenny Skomager\xc2\xbb i Hellig\xc3\xa5ndskirken i Hvide Sande. Den er b\xc3\xa5de bygget og gitt av en sj\xc3\xb8mann som forliste i \xc3\x98stersj\xc3\xb8en i desember 1961.\n_START_SECTION_\nKirkeskip i Norge\n_START_PARAGRAPH_\nSkikken med kirkeskip er en del av den felles dansk-norske tradisjonen.  _NEWLINE_Kirkeskipet i Dolstad kirke er et orlogsskip lensmann Petter J. Agerborg ga til kirken p\xc3\xa5 1760-tallet. Skipet f\xc3\xb8rer naturlig nok Dannebrog. Det finnes ikke tradisjon for at skipet kan v\xc3\xa6re en votivgave. Derimot er det to sagn som ikke kan v\xc3\xa6re sanne, men som likevel p\xc3\xa5 hver sin m\xc3\xa5te drar inn votivtanken: Etter et sagn ble kirkefolket en prekens\xc3\xb8ndag overfalt av sj\xc3\xb8r\xc3\xb8vere. F\xc3\xb8r sj\xc3\xb8r\xc3\xb8verne kom seg unna, stevnet et orlogsskip inn Vefsnfjorden og tok r\xc3\xb8verne til fange slik at alt det de hadde r\xc3\xb8vet kom til rette.     _NEWLINE_Etter det andre sagnet var det noen samer p\xc3\xa5 kirkevei som var tatt til fange av bumenn n\xc3\xa6r Dolstad etter en strid mellom dem.  Samene sto i fare for \xc3\xa5 bli drept da det kom et orlogsskip inn fjorden og skipet kom samene til unnsetning. Etter begge sagnene var kopien av skipet gitt i takknemlighet av de som hadde f\xc3\xa5tt hjelp fra skipet.\n_START_SECTION_\nKonservering av kirkeskip\n_START_PARAGRAPH_\nI Danmark bruker kirkedepartementet Handels- og S\xc3\xb8fartsmuseet som konsulenter ved reparasjon av gamle kirkeskip og n\xc3\xa5r noen vil kj\xc3\xb8pe nye skipsmodeller til kirkene. I norske kirker har Sj\xc3\xb8fartsmuseet st\xc3\xa5tt for rigging og oppussing av gamle kirkeskip.'